Að koma sér fyrir á Netinu

Netvæðingin er greinilega að komast á nýtt stig, eins og svo lengi hefur verið talað um með buzz-orðum á borð við Web 2.0, AJAX og... netþjónabúum.

Ég hef á síðustu vikum verið að vandræðast með hvernig best sé að halda utan um stafrænu fjölskyldumyndirnar. Eins og svo margir hef ég gert allt of lítið af því að framkalla eða vinna í myndunum, heldur bara hrúgað inn á harða diskinn þar sem lítið gerist.

Þá ákvað ég að prófa betur Flickr-ljósmyndavefinn, sem hefur notið mikilla vinsælda síðustu ár og var næstum orðlaus yfir því hve öflugur hann er orðinn. Flokkurnarmöguleikarnir eru gríðarlega öflugir og einfaldir, forritið til að senda inn myndirnar er þægilegt og geymsluplássið er ótrúlegt – fyrir tæpan 2.000 kall á ári er hægt að vista ótakmarkað magn af myndum á Flickr.

Stöðugt fleiri möguleikar

Flickr bætir vissulega ekki úr því hvað maður er lélegur að framkalla, en notkun vefsins einfaldar manni að flokka myndir, merkja þær og raða þeim upp eftir ýmsum hundakúnstum – m.a. með því að merkja á heimskorti hvar þær eru teknar. Og að sjálfsögðu er þarna komið auka öryggisafrit af öllum myndunum ef harði diskurinn hrynur og öryggisafritin lenda í hundskjafti sama daginn.

Þessi kynni mín af því hve Flickr er orðinn öflugur voru enn eitt merkið um það hversu öflug ýmis vefforrit og þjónustur eru orðnar. Við höfum kynnst því t.d. í gegnum vefpóstþjónusturnar Gmail, Hotmail og Yahoo Mail hve framförin hefur verið mikil síðustu ár í þróun öflugra veftóla sem geta geymt mikið magn gagna. Þar má svo bæta við tengslavefjum á borð við MySpace og Facebook, sem innihalda bæði ýmis smáforrit sem notendur geta nýtt sér en einnig gríðarlega mikið magn gagna sem notendur dæla stöðugt inn á vefina.

Netið verður framlenging á sjálfinu

Þessi aukna þjónusta og möguleikar á nýtingu Vefsins leiða svo á endanum til þess að notendur geti litið á hann sem eðlilega framlengingu af sjálfum sér og besta staðinn til að geyma gögn. Ég hef til að mynda ekki notað hefðbundið tölvupóstforrit fyrir minn einkatölvupóst árum saman, heldur notað einfaldlega Gmail. Það má alveg sjá fyrir sér að það sama gerist með stafrænu myndirnar ef ástarsamband mitt við Flickr heldur áfram. Tengslavefirnir sjá svo um að halda utan um alla vini og helstu samskipti ef svo fram sem horfir, þótt sú þróun sé enn sem komið er hjá yngstu kynslóðum netnotenda, bloggvefirnir halda utan um dagbækur – og þá eru bara nokkur atriði upp talin.

Gleymum ekki netþjónabúunum!

En um leið þýðir þessi útfærsla á notkunarmöguleikum Netsins sem átt hefur sér stað hin síðari ár að netfyrirtækin þurfa að takast á við það hvernig hægt sé að geyma gríðarlegt gagnamagn sem fer ört vaxandi. Þar kemur einmitt að netþjónabúunum sem svo mikið var talað um síðasta sumar í tengslum við uppbyggingu á starfsemi hér á landi.

Það er einmitt vegna þess að Netið er í raun að verða geymslumiðill fyrir almenning og fyrirtæki í stað hörðu diskanna á tölvunum að fyrirtæki á borð við Google, Microsoft, Yahoo og þúsundir annarra þurfa stöðugt að huga að uppbyggingu aukins gagnageymslurýmis. Þessi þörf fyrirtækjanna mun ekki hverfa á næstu árum heldur aukast enn frekar. Og mikið ofboðslega væri nú gott ef stjórnmálamenn myndu hafa það áfram í huga nú þegar álversdraugurinn virðist enn og aftur vera farinn að gera sig breiðan í umræðunni um uppbyggingu hér á landi.

Kristinn Jón Arnarson er almannatengslaráðgjafi hjá AP almannatengslum og fyrrverandi ritstjóri Tölvuheims. EM> P>